text:  Holder besøgstal trods dårlig sommer
  01 november 2012 kl. 12.08
  En trist sommer med elendigt vejr har ikke holdt publikum fra Givskud Zoo. Dyreparken holder næsten sit besøgstal trods vejret. Besøgstallet faldt kun 6000 til 320.000 i år.
  Og 320.000 gæster var præcis, hvad Givskud Zoo havde budgetteret med. 
  - Så set i det lys er vi ganske tilfredse med sæsonen. For vejret var elendigt, når vi håbede, det skulle være godt. Påsken var ringe, sommeren var ringe og efterårsferien var elendig, siger administrerende direktør Richard Østerballe.
  
  Bygger til
  Givskud Zoo kunne i år præsentere brasiliansk kæmpeoddere. De får mere plads at boltre sig på næste år, når et udendørs anlæg står færdigt. Det ventes taget i brug til sommer.
  
  Legoland også ramt
  Også regionens største turistattraktion, Legoland i Billund, har været præget af vejret. Forlystelsesparken, som lukkede i sidste weekend med et pænt besøgstal, ønsker ikke at oplyse, hvor mange gæster parken har haft i år. Det bliver først fremlagt til foråret, når Merlin-koncernen har regnskabsaflæggelse.
  Legoland besøges normalt af over 1,5 millioner gæster.
  